Duisende, ook SA burgers, uit Soedan na veiligheid geneem(Foto: AFP) Die Suid-Afrikaanse regering het Maandag begin om sy burgers uit Soedan na veiligheid te neem te midde van voortslepende konflik. “Ek kan bevestig dat die operasie om Suid-Afrikaners in Soedan en die personeel by die Suid-Afrikaanse ambassade daar na veiligheid te neem tans aan die gang is. Hulle word vir veiligheid na ’n buurland geneem,” het Clayson Monyela, woordvoerder van die departement van buitelandse sake, aan AFP gesê. “Ons burgers en ambassadepersoneel is op pad uit Khartoem. Ek kan nie die veiligheid en logistiek van die operasie bekend maak nie, maar hulle is op pad uit. Ons is voortdurend in kontak met hulle,” het Monyela later op Twitter bekend gemaak. President Cyril Ramaphosa het vroeër gesê daar is 77 Suid-Afrikaners in Soedan vasgekeer. Ramaphosa het ook gesê Suid-Afrika sal “ander burgers van ons streek” wat in Soedan gestrand is, bystaan. Talle lande wêreldwyd het begin of is besig om hul burgers na veiligheid te neem nadat weermag‑ en paramilitêre groepe in Soedan slaags geraak het. Honderde mense is reeds dood en is daar groot tekorte aan water, kos, medisyne en brandstof. Ander Afrika-lande soos Chad, Mauritanië, Uganda en die Ivoorkus is ook besig om hul burgers uit die land te neem. Nigerië beplan om vandeesweek byna 3 000 van sy burgers, meestal studente, per konvooi na Egipte uit te kry. Die hooflughawe in Khartoem se bedrywighede is effektief opgeskort aangesien dit die toneel van hewige gevegte is. Baie lande wat nie magte na Soedan kon stuur nie, het op ander staatgemaak om hul burgers via hawens en militêre basisse te onttrek, met Saoedi-Arabië en Frankryk wat albei talle buitelanders na veiligheid geneem het. Sommige ontruimings vind plaas van Port Soedan aan die Rooisee en ander via die nabygeleë Djiboeti en naburige Egipte. ’n VN-konvooi wat 700 mense vervoer het, het Maandag die moeisame reis na Port Soedan voltooi. Saoedi-Arabië het Saterdag die eerste suksesvolle ontruimings gelei. Tot dusver is 356 mense uit Soedan na die koninkryk geneem – 101 Saoedi’s en 255 buitelanders uit meer as 20 lande. Egipte se weermag het verlede week 177 soldate onttrek, terwyl 436 burgers oor die naweek die land verlaat het. Dit word vermoed dat meer as 10 000 Egiptenare in Soedan woon. Verskeie lande het die afgelope paar dae honderde mense uit Soedan na veiligheid geneem terwyl gevegte in die land voortduur. Dié groep het uit Soedan by ‘n weermagbasis in Amman, Jordanië, aangekom. (Foto: Khalil Mazraawi/AFP) Meer as 200 Marokkane is na Port Soedan geneem in konvooie wat deur hul ambassade georganiseer is, terwyl Algerië en Tunisië albei reddingsoperasies aangekondig het. Die Amerikaanse weermag het Sondag drie Chinook-helikopters gestuur om ambassadepersoneel uit Khartoem te verskuif. Kanada en Brittanje het hul ambassadepersoneel onttrek. Josep Borrell, hoof van die Europese Unie (EU) se buitelandse beleid, het Maandag gesê sowat eenduisend EU-burgers is na veiligheid geneem. Frankryk het 400 mense van verskeie nasionaliteite na Djiboeti vervoer. Amsterdam het gesê hy het twee vliegtuie gestuur om sy burgers na Jordanië te vlieg. Italië het Sondag ongeveer 200 mense in ’n militêre operasie verskuif en Berlyn het Maandag gesê drie vlugte het vertrek en ’n vierde was op pad om ’n totaal van 400 mense te verskuif. Oostenryk, Bulgarye, Hongarye en Roemenië het gesê hul burgers is met buitelandse hulp na veiligheid geneem. China het Maandag gesê hy het ’n eerste groep burgers “veilig verskuif”, met die ministerie van buitelandse sake wat gesê het daar is sowat 1 500 Chinese burgers in Soedan. Indonesië het 538 burgers van Khartoem na Port Soedan verskuif, met nog ’n groep van 289 wat in ’n tweede fase sou reis.